Document ID: 31996L0077

31996L0077
L 339/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/77/ЕО НА КОМИСИЯТА
от 2 декември 1996 година
за определяне на специфични критерии за чистота на хранителните добавки, различни от оцветителите и подсладителите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаването на законодателствата на държавите-членки относно хранителните добавки, разрешени за влагане в храни, предназначени за консумация от човека (1), изменена с Директива 94/34/ЕО на Европейския парламент и на Съвета (2), и по-специално член 3, параграф 3, буква а) от нея,
като има предвид становището на Научния комитет по храните;
като има предвид, че е необходимо да бъдат установени специфични критерии за чистота на всички добавки, различни от оцветителите и подсладителите, фигуриращи в Директива 95/2/ЕО на Европейския парламент и на Съвета от 20 февруари 1995 г. относно хранителните добавки, различни от оцветителите и подсладителите (3);
като има предвид, че е необходимо да бъдат заменени критериите за чистота, установени от Директива 65/66/ЕИО на Съвета от 26 януари 1965 г. за определяне на специфични критерии за чистота на консервантите, разрешени за влагане в храните, предназначени за консумация от човека (4), изменена с Директива 86/604/ЕИО (5);
като има предвид, че е необходимо да бъдат заменени критериите за чистота, установени в Директива 78/664/ЕИО на Съвета от 25 юли 1978 г. за определяне на специфични критерии за чистота на антиоксидантите, които могат да бъдат влагани в храните, предназначени за консумация от човека (6), изменена с Директива 82/712/ЕИО (7);
като има предвид, че следователно Директиви 65/66/ЕИО и 78/664/ЕИО трябва да бъдат отменени;
като има предвид, че трябва да се държи сметка за спецификациите и технологиите за анализ, отнасящи се за добавките, определени от Съвместния ФАО/СЗО експертен комитет по хранителните добавки (СЕКХД);
като има предвид, че хранителните добавки, получени посредством други технологии на производство или на основата на суровини, които се различават чувствително от тези, които са или обхванати от оценката на Научния комитет по храните или са упоменати в настоящата директива, трябва да бъдат представени на Научния комитет по храните с цел извършване на пълна оценка, като ударението се поставя върху критериите за чистота;
като има предвид, че разпоредбите, предвидени в настоящата директива, са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
Критериите за чистота, посочени в член 3, параграф 3, буква а) на Директива 89/107/ЕИО, установени за хранителните добавки, различни от оцветителите и подсладителите, упоменати в Директива 95/2/ЕО, са постановени в приложението.
Член 2
Директиви 65/66/ЕИО и 78/664/ЕИО се отменят.
Член 3
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 1 юли 1997 г. Те незабавно информират Комисията за това.
Когато държавите-членки приемат тези разпоредби, в тях се съдържат позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Продуктите, пуснати на пазара или етикетирани преди 1 юли 1997 г., които не са съобразени с настоящата директива, могат да бъдат продавани до изчерпване на складовите наличности.
Член 4
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 2 декември 1996 година.

Labels: 0
3
15
17